ส่วนที่ 1

ข้อมูลสรุป (Executive Summary)

  บริษัท เอสวีไอ จำกัด (มหาชน) (“บริษัทฯ”)
  ดำเนินธุรกิจให้บริการแบบครบวงจรในการประกอบผลิตภัณฑ์ประเภทแผงวงจรไฟฟ้าสำเร็จรูปและผลิตภัณฑ์อิเล็กทรอนิกส์
  (Electronic Manufacturing Services: EMS) ให้แก่ลูกค้าที่เป็นเจ้าของผลิตภัณฑ์ต้นแบบ
  (Original Equipment Manufacturer: OEM) และลูกค้าที่เป็นผู้รับจ้างออกแบบผลิตภัณฑ์
  (Design House) โดยที่รายได้ร้อยละ 95 ของบริษัทฯ
  มาจากการรับจ้างผลิตผลิตภัณฑ์ให้กับลูกค้าจากต่างประเทศ
  ซึ่งส่วนใหญ่เป็นเจ้าของผลิตภัณฑ์ที่มีชื่อเสียงเป็นที่ยอมรับในตลาดโลก
  ที่อยู่ในประเทศแถบสแกนดิเนเวียเป็นหลัก
  รองลงมาได้แก่ลูกค้าในกลุ่มที่มีบริษัทในเครือหลายประเทศ (Global Account)

  บริษัทฯ มีศักยภาพในการรับจ้างผลิตผลิตภัณฑ์ในหลายอุตสาหกรรม คือ ระบบควบคุมอุตสาหกรรม
  (Industrial Control) อุปกรณ์สื่อสารโทรคมนาคม (Telecommunication)
  ระบบสำนักงาน (Office Automation) อุปกรณ์เครื่องมือแพทย์ (Medical Laboratory)
  อุปกรณ์อิเล็กทรอนิกส์ยานยนต์ (Automotive Electronic)
  และอุปกรณ์โสตวีดีทัศน์ที่ใช้ในห้องบันทึกเสียงและระบบห้องประชุมสัมมนา (Professional
  Audio and Video) โดยบริษัทฯ
  เน้นผลิตผลิตภัณฑ์ที่มีมูลค่าส่วนเพิ่มและความซับซ้อนในการผลิตระดับสูง (System Build) ได้แก่
  ผลิตภัณฑ์ประเภทระบบควบคุมอุตสาหกรรม ที่มีสัดส่วนการขายสูงสุด สามารถสร้างรายได้ในปี
  2550 ได้ถึงร้อยละ 58.2

  ปัจจุบันบริษัทฯ มีโรงงานผลิตทั้งหมด 3 โรงงาน
  มีเทคโนโลยีการผลิตที่ครอบคลุมการผลิตผลิตภัณฑ์ได้อย่างกว้างขวาง โดยโรงงานผลิต 2
  แห่งในประเทศไทย ตั้งอยู่ที่จังหวัดนนทบุรี และสวนอุตสาหกรรมบางกะดี จังหวัดปทุมธานี
  สามารถดำเนินการผลิตได้เต็มพื้นที่ สำหรับโรงงานแห่งที่ 3 ในประเทศจีน ตั้งอยู่ที่เมืองเทียนจิน
  มีอัตรากำลังการผลิต ที่สามารถตอบสนองคำสั่งซื้อของลูกค้าได้อย่างเต็มที่ ทั้งนี้บริษัทฯ
  มีการลงทุนเพื่อเพิ่มกำลังการผลิตอย่างเหมาะสมควบคู่ไปกับการพัฒนาคุณภาพและความสามารถในการผลิต
  เพื่อรองรับความต้องการของลูกค้าที่เพิ่มขึ้นสำหรับงานที่มีความซับซ้อนในการผลิตระดับสูง
  (System Build) และเพื่อให้ทันกับเทคโนโลยีที่เปลี่ยนแปลงไป

  ในด้านการแข่งขัน บริษัทฯ
  มีศักยภาพการแข่งขันใกล้เคียงกับผู้ประกอบการจากเขตเอเชียตะวันออกเฉียงใต้ด้วยกัน บริษัทฯ
  มีข้อได้เปรียบในเรื่องคุณภาพและการบริการด้านการออกแบบที่ดีกว่า
  จากความเชื่อมั่นของลูกค้าในการรักษาข้อมูลความลับทางด้านเทคโนโลยีของตัวผลิตภัณฑ์และการพัฒนาความรู้ด้านการพัฒนาผลิตภัณฑ์อย่างสม่ำเสมอ
  โดยที่บริษัทฯ ให้ความสำคัญด้านคุณภาพและสิ่งแวดล้อม
  ปรับปรุงระบบการดำเนินงานและการผลิตอย่างต่อเนื่อง ในปัจจุบันโรงงานผลิตทั้ง 3
  แห่งของบริษัทฯ ได้รับการรับรองมาตรฐานคุณภาพองค์กรการผลิต ISO 9001:2000
  ซึ่งโรงงานผลิตในประเทศไทยทั้ง 2 แห่ง ได้รับการรับรองมาตรฐานการจัดการสิ่งแวดล้อม
  ISO14001:2004
  และมาตรฐานระบบบริหารคุณภาพสำหรับองค์กรที่ผลิตชิ้นส่วนสำหรับผลิตและซ่อมบำรุงยานยนต์
  ISO16949:2002

  ผลการดำเนินงานในปี 2550 บริษัทฯ และบริษัทย่อย สามารถสร้างยอดขายรวม 5,820
  ล้านบาท โดยมีอัตราเติบโตของรายได้เพิ่มขึ้นจากปีก่อนร้อยละ 14
  ทั้งนี้เงินบาทมีค่าแข็งขึ้นประมาณร้อยละ 9 แต่ยังสามารถทำกำไรสุทธิรวมของบริษัทฯ
  และบริษัทย่อยได้ถึง 384 ล้านบาท ในขณะเดียวกันบริษัทฯ
  และบริษัทย่อยมียอดสินทรัพย์หมุนเวียนรวม 2,835 ล้านบาท มีหนี้สินรวม 1,147 ล้านบาท
  และมีส่วนของผู้ถือหุ้นรวม 2,479 ล้านบาท คิดเป็นอัตราส่วนหนี้สินรวมต่อส่วนของผู้ถือหุ้นเท่ากับ
  0.46 เท่า

  ปัจจุบัน กองทุน Asia Pacific Electronic (BVI) Limited (”APE”)
  ซึ่งเป็นกองทุนในกลุ่ม H&Q Asia Pacific จากประเทศสหรัฐอเมริกาเป็นผู้ถือหุ้นใหญ่ของบริษัท
  ถือหุ้นบริษัทฯ ผ่านทาง DBS Vickers Securities (Singapore) Pte. Ltd. ณ วันที่ 28
  ธันวาคม 2550 มีสัดส่วนร้อยละ 59.33 ของจำนวนหุ้นที่จำหน่ายได้แล้วทั้งหมด

  คณะกรรมการบริษัท มุ่งเน้นการปฏิบัติตาม “ข้อพึงปฏิบัติที่ดีสำหรับกรรมการบริษัทจดทะเบียน”
  และ หลักการกำกับดูกิจการที่ดีตามแนวทางของตลาดหลักทรัพย์แห่งประเทศไทย
  รวมทั้งมีนโยบายให้ผู้บริหารใช้บทบัญญัติเกี่ยวกับเรื่องจรรยาบรรณและจริยธรรมทางธุรกิจเป็นแนวทางในการปฏิบัติงานภายในบริษัทฯ
  รวมถึงมุ่งเน้นแนวทางการทำธุรกิจไปที่ความชำนาญหลักของบริษัทฯ
  อันจะเป็นศักยภาพที่ทำให้เราสามารถแข่งขันได้อย่างต่อเนื่อง
  ในตลาดที่มีการเปลี่ยนแปลงตลอดเวลา